আগামী বছর থেকে ১০ দিনের দুর্গোৎসবের পত্তন করতে চান মুখ্যমন্ত্রী মমতা বন্দ্যোপাধ্যায়। শুক্রবার রেড রোডে শোভাযাত্রার সরকারি মঞ্চ থেকে তিনি এই ইচ্ছাপ্রকাশ করেছেন। এবারের মতো আগামী বছরও হবে দিদির সেরা পুজোর কার্নিভাল। 
রেড রোডে এদিন প্রায় তিন ঘণ্টা ধরে কলকাতার সেরা এবং ‘বিশ্ব বাংলা শারদ সম্মান’ পাওয়া ৩৯টি পুজোর শোভাযাত্রা হল। এই শোভাযাত্রাকে ‘পৃথিবীর মধ্যে সর্ববৃহৎ কার্নিভালে’র আখ্যা দিয়েছেন মুখ্যমন্ত্রী। ওই অনুষ্ঠান মঞ্চ থেকেই তিনি বলেন, ‘‘মহালয়ার আগে থেকে শুরু (পুজো প্রস্তুতি) করবেন। ১০ দিন ধরে পুজো দেখবেন (সাধারণ মানুষ)।’’ পুজো ঘিরে সরকারি কর্মকাণ্ডের কারণে দুর্গোৎসবের পরিধি অনেকটাই বেড়েছে। মমতা নিজে এবার পুজোর উদ্বোধন শুরু করেছেন মহালয়ার দিন থেকে। সেরা পুজোগুলিকে নিয়ে শোভাযাত্রার জন্য শহরে ভাসানের দিনও পিছিয়ে গিয়েছে।
শোভাযাত্রায় প্রত্যাশামতোই এদিন অংশ নিয়েছিল একডালিয়া এভারগ্রিন, সুরুচি সংঘ, নাকতলা উদয়ন সংঘ, চেতলা অগ্রণী, শ্রীভূমি স্পোর্টিং ক্লাবের মতো প্রথমসারির পুজোগুলি। ট্যাবলোসজ্জা থেকে ভিআইপি মঞ্চের সামনে সাংস্কৃতিক অনুষ্ঠান—কোনও কিছুতে প্রস্তুতির অভাব ছিল না। শোভাযাত্রায় নিজেদের পুজোর হয়ে হেঁটেছেন মন্ত্রী অরূপ বিশ্বাস (সুরুচি সংঘ) এবং ফিরহাদ হাকিম (চেতলা অগ্রণী)। মঞ্চে মুখ্যমন্ত্রীর পাশে ছিলেন শিক্ষামন্ত্রী তথা নাকতলা উদয়ন সংঘ পুজোর অন্যতম পৃষ্ঠপোষক পার্থ চট্টোপাধ্যায়। তবে এদিনের শোভাযাত্রা অনুষ্ঠানে একডালিয়ার পুজোর অন্যতম পৃষ্ঠপোষক তথা পঞ্চায়েতমন্ত্রী সুব্রত মুখোপাধ্যায়ের দেখা মেলেনি।
শ্রীভূমির পৃষ্ঠপোষক তথা তৃণমূল বিধায়ক সুজিত বসু শোভাযাত্রা থেকে মঞ্চে উঠে গিয়ে মুখ্যমন্ত্রীকে প্রণাম করেছেন। তবে বিসর্জন নিয়ে নিজের সিদ্ধান্ত বদলাননি তিনি। শ্রীভূমির প্রতিমার ভাসান হয়েছে সুজিতের এলাকা দেবীঘাটেই। এদিনই ‘এবেলা’য় প্রকাশিত হয়েছে, বাবুঘাটে বা সংলগ্ন কোনও ঘাটে বিসর্জন দেওয়া নিয়ে কলকাতা পুলিশের প্রস্তাব ফিরিয়ে সুজিত জানিয়েছিলেন, তাঁর পুজোর ভাসান হবে নিজের এলাকাতেই।
মমতা এদিন জানান, আগামী বছর থেকে রেড রোডে ৭৫টি পুজো নিয়ে আরও বড় আকারে শোভাযাত্রার আয়োজন করবে রাজ্য। এবারের শোভাযাত্রায় অংশগ্রহণকারী ট্যাবলোগুলির মধ্যে পাঁচটিকে বিশেষ পুরস্কার দেবে কলকাতা পুলিশ। এমনকী, পুজোকেন্দ্রিক সেরা শিল্পকর্মগুলিকে একত্রিত করে ইকো পার্কে পৃথক একটি প্রদর্শশালা তৈরির সিদ্ধান্ত নিয়েছেন মুখ্যমন্ত্রী।
শোভাযাত্রার জন্য এদিন বেলা সাড়ে ৩টের পর থেকে রেড রোডে যান চলাচল বন্ধ করে দেওয়া হয়। ফলে শুধু রেড রোড সংলগ্ন রাস্তাই নয়, শহরের অন্য রাস্তাগুলিতেও যানবাহনের চাপ বাড়ে। যার জেরে দুপুর থেকে এ জে সি বসু রোড, সেন্ট্রাল অ্যাভিনিউ, চৌরঙ্গি রোড, আশুতোষ মুখার্জি রোডে যানজট তৈরি হয়। সংলগ্ন কয়েকটি রাস্তায় যানজট বাড়ে বিকেলের পরে। 
শোভাযাত্রা দেখতে আসা মধ্যমগ্রামের এক বাসিন্দা রেড রোডে পথ দুর্ঘটনায় জখম হন। ডাফরিন রোডেও এদিন আরেকটি পথ দুর্ঘটনা ঘটে।